આજે આ સંધ્યાકાળના સમયે આકાશ દૂર–દૂર આછું ગુલાબી છે અને પૂર્વેથી સતત ઠંડો પવન વાય છે. આકાશ અને સૂર્યની રમતની લાલિમાના પડછાયા સ્વચ્છ રીતે જોઇ શકાતા હતા. ખૂબજ સુંદર અને રમણિય છે આજની હડ્સનનૉ આ નજારો. કુદરતનું આ અનેરૂં સ્વરૂપ જોવાવાળાને એવું જ લાગે કે કુદરતના આ અનેરા રંગમાં ડૂબીને હડ્સનના કિનારે આમ જ જીવ્યા કરીએ. આર્યાન આજે કુદરતની આ અસીમ રમતના પડછાયા જે નભમાં દેખાઈ રહ્યા છે તેમાં ક્ષિતિજો પાછળ કંઇક શોધી રહ્યો છે. એને આજે સૂરજની આકાશને આછા ગુલાબી રંગે રંગવાની રમતમાં ભૂતકાળની યાદોના ચિત્રો તાદ્શ્ય થતા હતા. પૂર્વેથી વાતા આ પવનો જાણે હડ્સનના નીરમાંથી એ ચિત્રોને જીવંત કરતા હોય એવો અનુભવ થતો હતો. આર્યાન આ યાદોના ચિત્રોની જીવંતતામાં ખોવાઈ જાય છે.